Aarhus Ø får endnu et stort byggeri. Boliger, markedshal, butikker, fitness, kontorer og restauranter fordelt på 40.000 kvadratmeter er nemlig i vente, når Nicolinehus er opført. Bygherren Bricks A/S har netop valgt NCC som totalentreprenør, oplyser NCC i en pressemeddelelse.

Læs også God skiltehumor: Lokalt bageri laver sjov med folketingskandidat

"Nicolinehus bliver et spektakulært byggeri bestående af to tætliggende, trekantede karréer med store, forskudte terrasser op til 17 etager og med kajkant til begge sider. Byggeriet er designet med gode udsyn, sollys og gennemlyste lejligheder/kontorer. Projektet indeholder 181 ejerlejligheder, 60 lejeboliger samt 6.000 m2 kontor. Derudover opføres en markedshal med et stort atrium, hvor cafeer og stande vil sælge mad og drikke, en større Føtex butik og andre småbutikker i stueplan. Der vil ligeledes være restauranter samt et område med pool og sauna. I kælderen bliver der plads til et fitnesscenter og ca. 450 parkeringspladser i to etager," skriver NCC i pressemeddelelsen.

”Vi er utrolig glade for at skulle opføre Nicolinehus. Byggeriet bliver en perle på Aarhus Ø med arkitektur af høj kvalitet. Som entreprenør sætter vi en ære i at være med til at præge udviklingen i Aarhus og stå for nogle af byens markante byggerier,” siger direktør Mogens Nielsen, NCC Byggeri Vest.

Læs også Flere klimaaktivister anholdt på havnen i Aarhus

I forvejen har NCC opført Isbjerget, Dokk1 og Havneholmen på Aarhus Ø. Hercules Fundering, der er en del af NCC, er allerede i gang med at skabe den totale byggegrube for Nicolinehus. Det omfatter blandt andet 8.700 kvadratmeter spuns og 700 stk. borede jordankre. Opgaven afsluttes i august, hvorefter byggeriet kan gå i gang.

Inspiration i midtbyens gamle karreér

Nicolinehus er tegnet af Aart Architects, der har hentet inspiration i midtbyens gamle karreér med sine karakteristiske og robuste røde teglsten. Mellem de to trekantede bygninger bliver der plads til en fælles gårdhave, nord for byggeriet opføres en offentlig aktivitetsplads og både terræn og terrasser beplantes. Bygherren Bricks lægger vægt på at skabe kvalitetsbyggeri i en kombination af god arkitektur og godt design, der sikrer god byudvikling med fokus på liv og trivsel.

”Dette byggeri er enestående for Aarhus Ø. Det udmærker sig både ved dets placering, arkitektur og den høje kvalitet både i materialer og ikke mindst i forhold til de mange forskellige funktioner og anvendelsesmuligheder, som vil skabe liv og aktivitet. Det forpligter at opføre et byggeri på denne unikke placering og med resultatet af Nicolinehus og vores aftale med NCC indfrier vi dette. Vi er stolte af Nicolinehus og glæder os til at se det endelige resultat i 2022, det vil bidrage til at gøre Aarhus smukkere og mere interessant,” siger direktør Philip Foss, Bricks, i pressemeddelelsen.

Læs også Skal gøre plads til store vinger: Strandvejsrampe lukket i en måned

Byggeriet kommer til at ligge i området mellem Dagmar Petersens Gade og Bernhardt Jensens Boulevard, tæt på Havnebadet og Aarhus Lystbådehavn. Rådgivende ingeniør på projektet er Rambøll, mens Schønherr er landskabsarkitekt.

Byggeriet går i gang efter sommer og det forventes at stå færdigt i 2022, oplyser NCC.

jwh